Twee sterf in septiese tenk op plaasArgieffoto (Foto: Megan Swart/Maroela Media) Twee mans is dood en ŉ derde het asemnood opgedoen toe hulle aan ŉ septiese tenk op ŉ plaas in Klipheuwel in die Wes-Kaap gewerk het. Russel Meiring, woordvoerder van ER24, sê toe paramedici Sondagmiddag omstreeks 13:30 by die toneel opgedaag het, het een van die mans langs die put gestaan en gesukkel om asem te haal. “Een man het geringe asemhalingsprobleme opgedoen. Die ander twee mans het ongelukkig geen teken van lewe getoon nie,” het hy gesê. Hulle liggame is uit die put gehaal. “Niks kon vir hulle gedoen word nie en hulle is op die toneel dood verklaar.” Die persoon met asemhalingsprobleme is na ŉ nabygeleë hospitaal geneem vir verdere behandeling. Die mans het glo in die septiese tenk gewerk toe die walms hulle oorval en hulle asemhalingsnood opgedoen het. Plaaslike owerhede stel ondersoek in.